b"\n_START_ARTICLE_\nJoaquim Ruyra i Oms\n_START_SECTION_\nBiografia\n_START_PARAGRAPH_\nFill de Francesc Ruyra i Alsina i de Maria Oms O'Doyle naturals de Blanes. Nasqu\xc3\xa9 a la Casa Ruyra de Girona. Des dels 20 anys fins a la guerra civil, acostumava a passar la primavera i la tardor a Arenys de Mar. A l'hivern s'estava a Barcelona i a l'estiu a Blanes, on trobava la inspiraci\xc3\xb3, a la casa pairal on la seva fam\xc3\xadlia s'havia traslladat el 1873 per motius pol\xc3\xadtics._NEWLINE_Es cas\xc3\xa0 amb Teresa de Llin\xc3\xa0s d'Arnau, germana de Rafael de Llin\xc3\xa0s i d'Arnau, bar\xc3\xb3 de Llin\xc3\xa0s i pertanyent a la petita noblesa catalana._NEWLINE_L'estiu del 1928 es cremaren extensos boscos d'alzines sureres propietat de la seva fam\xc3\xadlia del mass\xc3\xads de les Gavarres. Aquest fet marc\xc3\xa0 el final del Ruyra escriptor. Despr\xc3\xa9s nom\xc3\xa9s va publicar, l'any seg\xc3\xbcent, Soci\xc3\xb2legs d'ultratomba, on ref\xc3\xa0 apunts dels inicis de la seva carrera liter\xc3\xa0ria. Aquesta obra clou el cicle literari baixant amb Dante als inferns i posant en boca de S\xc3\xb2crates una valoraci\xc3\xb3 ponderada de la seva pr\xc3\xb2pia obra._NEWLINE_Durant la guerra, primer fou desposse\xc3\xaft del seu patrimoni i m\xc3\xa9s tard homenatjat pels seus 80 anys. Mor\xc3\xad el mes de maig del 1939, en un moment complicat que silenci\xc3\xa0 la seva p\xc3\xa8rdua._NEWLINE_L'Institut d'Estudis Catalans va crear el premi Joaquim Ruyra en el seu honor per premiar el \xc2\xabmillor treball d'investigaci\xc3\xb3 sobre Ruyra, la seva vida, la seva obra, la seva llengua, o b\xc3\xa9 sobre q\xc3\xbcestions d'antecedents i influ\xc3\xa8ncies.\xc2\xbb.\n_START_SECTION_\nObra liter\xc3\xa0ria\n_START_PARAGRAPH_\nA Arenys era una persona molt coneguda i estimada. Fou mestre literari d'escriptors com Josep Pla, Salvador Espriu o Llu\xc3\xads Ferran de Pol. _NEWLINE_Es form\xc3\xa0 en la lectura dels cl\xc3\xa0ssics, com Homer, Cervantes i Shakespeare, i escrigu\xc3\xa9 unes proses castellanes, per\xc3\xb2 aviat comen\xc3\xa7\xc3\xa0 a publicar nom\xc3\xa9s textos catalans: premis als Jocs Florals i col\xc2\xb7laboracions a La Renaixensa, La revista, Recull, etc._NEWLINE_Conre\xc3\xa0 la poesia, el teatre \xe2\x80\x93sense \xc3\xa8xit- i la narraci\xc3\xb3 curta, \xc3\xa0mbit en el qual excel\xc2\xb7l\xc3\xad. La seva obra, curta, per\xc3\xb2 d'una alt\xc3\xadssima qualitat, el converteix en un dels millors narradors en llengua catalana. Narrador innat i gran innovador, cre\xc3\xa0 un veritable llenguatge, tot escoltant la gent de Girona, del Montnegre, de la Selva i els pescadors de Blanes. Fou un gran descobridor de la naturalesa, que corregia i refeia constantment les seves acurades descripcions. No \xc3\xa9s en va, doncs, que per molts escriptors posteriors ha estat reconegut com a mestre._NEWLINE_El seu univers literari se centr\xc3\xa0 en el mar i la costa, en concret la de Blanes d'on provenia la seva fam\xc3\xadlia. Va estudiar a Barcelona la carrera de Dret, que no va arribar a exercir. _NEWLINE_Fou traductor de Schmidt, Moli\xc3\xa8re, Scribe, etc. Tamb\xc3\xa9 f\xc3\xa9u articles sobre filologia, que public\xc3\xa0 a la premsa sota el t\xc3\xadtol de Q\xc3\xbcestions de llenguatge."